Согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Граѓанската асоцијација за унапредување на инклузивноста во градовите и градските простории Хумани Градови Скопје, поднесена преку полномошник адвокат Г. Ќ од Скопје, против ЈП за комунално производи и услужни дејности “Исар“ - Штип, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

1. Жалбата изјавена од Граѓанската асоцијација за унапредување на инклузивноста во градовите и градските простории Хумани Градови Скопје, поднесена преку полномошник адвокат Г. Ќ од Скопје, против ЈП за комунално производи и услужни дејности “Исар“ - Штип, заведена во архивата на Агенцијата под бр. 08-29 од 11.03.2022 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

Граѓанската асоцијација за унапредување на инклузивноста во градовите и градските простории Хумани Градови Скопје, преку полномошник адвокат Г. Ќ од Скопје, како што е наведено во Жалбата на 13.01.2022 година поднела Барање за пристап до информации од јавен карактер до ЈП за комунално производи и услужни дејности “Исар“ - Штип со кое побарала по е-маил да и се достави фотокопија од следната информација:

„Која количина на вода е фактурирано на Ветеринарна станица Штип како носител на набавката за одржување на прифатилиште и третирање на бездомни животни од 01.05.2019, па заклучно со 12.10.2021 година“.

 Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-29 од 16.02.2022 година.

Агенцијата со електронски допис бр.08-29 од 17.02.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, на 28.02.2022 година донесе Решение со кое Жалбата **ја уважи и му наложи на Имателот на информации** да постапи по Барањето на Барателот, согласно одредбите од Законот за слободен пристап до информации од јавен карактер.

На 11.03.2022 година, Граѓанската асоцијација за унапредување на инклузивноста во градовите и градските простории Хумани Градови Скопје, преку полномошник адвокат Горан Ќупов од Скопје, до Агенцијата достави Дополнување на Жалба заведено во архивата на Агенцијата под бр.08-29. Во Дополнувањето на жалбата е наведено: “....На ден 01.03.2022 година, полномошникот по пошта прими допис од ЈП ИСАР според кој не дава одговор на поднесеното барање, односно истиот дава информација за фактурирање кон Ветеринарната станица Штип, **но не и за водата која од ЈП ИСАР ШТИП е доставена со цистерни до прифатилиштето** за третирање на бездомни животни од 01.05.2019 година, па заклучно со 12.10.2021 година како што е побарано во обжаленото барање“. Во прилог го достави Одговорот на ЈП за комунално производи и услужни дејности “Исар“ – Штип бр.03-224/2 од 21.02.2022 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и расположливите предметни списи и истата **ја одби како неоснована,** поради следното:

Во конкретниот случај,Агенцијата констатира дека Имателот на информации постапил согласно Законот за слободен пристап до информации од јавен карактер по Барањето, а Барателот добил одговор по бараната информација, но со задоцнување.

Што се однесува до наводите на Дополнувањето на жалбата дека „На ден 01.03.2022 година, полномошникот по пошта прими допис од ЈП ИСАР според кој не дава одговор на поднесеното барање, односно истиот дава информација за фактурирање кон Ветеринарната станица Штип, но не и за водата која од ЈП ИСАР ШТИП е доставена со цистерни до прифатилиштето за третирање на бездомни животни од 01.05.2019 година, па заклучно со 12.10.2021 година како што е побарано во обжаленото барање “, Агенцијата му укажува на Барателот дека, ако како резултат на добиената информација, произлезе барање за дополнителна информација поврзана со барањето во тој случај Барателот треба да постапи согласно член 24 став 3 и став 4 од Законот за слободен пристап до информации од јавен карактер кој гласи : 3)“Ако како резултат на добиената информација, произлезе барање за дополнителна информација со документите кои ги поседува имателот на информацијата, барателот поднесува ново барање, согласно со членовите 15 и 16 од овој закон, заедно со одговорот што веќе го добил“ и 4)“Ако барателот смета дека информацијата со која се запознал не е информација што ја навел во барањето, може да бара од имателот на информации да му се овозможи запознавање со информацијата што ја навел во барањето најдоцна во рок од десет дена по приемот на повторното барање кај имателот на информацијата.“

Во конкретниот случај Барателот добил одговор на поставеното Барање од 13.01.2022 година - „Која количина на вода е фактурирано на Ветеринарна станица Штип како носител на набавката за одржување на прифатилиште и третирање на бездомни животни од 01.05.2019, па заклучно со 12.10.2021 година“, додека во Дополнувањето на жалба се повикува на неодговорено барање – „... и за водата која од ЈП ИСАР ШТИП е доставена со цистерни до прифатилиштето за третирање на бездомни животни од 01.05.2019 година, па заклучно со 12.10.2021 година...“, дел кој не е наведен во Барањето од 13.01.2022 година, ниту пак е доставен како повторно, или ново барање, согласно член 24 од Законот за слободен пристап до информации од јавен карактер.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-29.

|  |  |
| --- | --- |
|  | **Директор,****Пламенка Бојчева** |